《花心动 其二 用谢无逸韵同沈遹声张砥中作》
清代·俞士彪

檀口喷香，呵粉壁、到得几时能热。花底鹣鹣，并影和鸣，忍把网罗张设。

杜鹃未劝春归去，先呕尽、一腔心血。临岐语、怕伊忘却，带头曾结。

谁个恩情肯撇。便拚死相思，也应心悦。泪眼迷离，纵卜金钱，难辨六爻单拆。

银河催趱鹊桥成，浑不管、天边孤月。花谢也、还要问他根节。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。